b'\n_START_ARTICLE_\nGrb Ob\xc4\x8dine Kostanjevica na Krki\n_START_PARAGRAPH_\nGrb Ob\xc4\x8dine Kostanjevica na Krki je upodobljen v obliki kroga, ki izhaja iz Ple\xc4\x8dnikove re\xc5\xa1itve, po kateri sta za osnovo vzeti rde\xc4\x8da in bela barva, ki sta barvi vojvodske dru\xc5\xbeine Spanheimov, ustanovnikov obmo\xc4\x8dja dana\xc5\xa1nje ob\xc4\x8dine in oblikovalcev njegove zgodovinske podobe. Osrednji motiv izhaja iz srednjeve\xc5\xa1kega grba in ga predstavlja grad s tremi stolpi, od katerih sta stranska enako visoka, osrednji pa je vi\xc5\xa1ji. Na vsako stran gradu je dodana letnica podelitve mestnih pravic in ustanovitve nove Ob\xc4\x8dine Kostanjevica na Krki 1252 (na levi) in 2006 (na desni). Na grajskih zidovih je vidnih pet vhodov, trije ni\xc5\xbeji in dva vi\xc5\xa1ja ter po eno okno na stranskih stolpih in dve na osrednjem. Grad stoji nad belimi valovitimi \xc4\x8drtami, ki predstavljajo reko Krko._NEWLINE_Okrogli znak spremlja napis OB\xc4\x8cINA KOSTANJEVICA NA KRKI, ki potega po obrobju. Izpisan je v Makalonci, tipografski razli\xc4\x8dici, ki jo je akademski slikar, kaligraf in tipograf Lucijan Bratu\xc5\xa1 izvedel iz Ple\xc4\x8dnikovih napisov.'